**The Moth** je sedma epizoda prve sezone televizijske serije Izgubljeni. Režirao ju je Jack Bender, a napisali su je Jennifer Johnson i Paul Dini. Prvi puta se emitirala 3. studenog 2004. godine na televizijskoj mreži ABC. Glavni lik radnje epizode je Charlie Pace (Dominic Monaghan).

Radnja
------

### Prije otoka

Charlie se nalazi u crkvi, ispovijeda svoje grijehe. Nakon izlaska iz crkve susretne svog brata Liama Pacea (Neil Hopkins) koji mu govori da je njihova glazbena skupina *Drive Shaft* dobila ugovor na potpis. Charlie ne želi potpisati ugovor zbog toga što smatra da su njihove eskapade u seks i droge postale pretjerane. Liam ga ipak nagovara, obećavajući mu da Charlie može odustati kad god poželi. Tijekom jednog od koncerata, Liam započne pjevati refren njihove najpopularnije pjesme *You All Everybody* kojeg u pravilu uvijek pjeva Charlie. Charlie se izdere na svoga brata nakon nastupa, ali ga Liam uvjeri da se to više neće ponoviti.

Kasnije Charlie pronalazi Liama na heroinu s mladim djevojkama. Izbacuje ih i govori Liamu da je gotov s bendom na što mu Liam bezobrazno odgovara da je *Drive Shaft* zapravo on (Liam) i da nitko ne zna za postojanje svirača basa. Sve to nagne Charlieja da po prvi put konzumira heroin. Godinama kasnije Charlie posjećuje svog brata Liama u Australiji sa željom da ponovno okupi njihov bend za povratničku turneju. Liam ga odbija usput ga kritizirajući da je pretjerao s drogiranjem što sve dovodi do njihovog novog verbalnog okršaja u kojem Charlie optužuje Liama da ne bi niti bio ovisan da nije bilo njega. Liam se ponudi da ostane s njim nekoliko tjedana uz napomenu da Sydney ima nekoliko odličnih programa za rehabilitaciju koji mu mogu pomoći. Charlie ljutito ode, govoreći da mora stići na svoj let za Los Angeles. 

### Na otoku

Osmi je dan nakon zrakoplovne nesreće, 29. rujna 2004. godine, a Charlieja muči nedostatak heroina otkad mu ga je John Locke (Terry O'Quinn) uzeo. Uz sve to započne ga natjeravati opasni vepar kojeg Locke uskoro uhvati u zamku i usput zahvali Charlieju što je bio mamac. Charlie upita Lockea za heroin, a Locke mu odgovara da će mu dati heroin kada ga treći put bude pitao za isti.

Sayid Jarrah (Naveen Andrews), Kate Austen (Evangeline Lilly) i Boone Carlyle (Ian Somerhalder) pokušavaju triangulirati radio poziv Francuskinje. U pećinama Charlie pretražuje lijekove Jacka Shepharda (Matthew Fox) pokušavajući pronaći nešto što će mu pomoći u njegovoj ovisnosti. Uskoro se Jack i Charlie posvađaju nakon što Jack zatraži od Charlieja da napusti pećine. Charliejevo deranje na Jacka izazove kolaps kamenja na ulazu u pećinu; Charlie uspijeva pobjeći, ali Jack ostane zatrpan u pećini.

Koristeći svoje iskustvo u graditeljstvu, Michael Dawson (Harold Perrineau) uz pomoć Stevea (Christian Bowman) i Scotta (Dustin Watchman) predvodi tim za spašavanje. U džungli James "Sawyer" Ford (Josh Holloway) odluči reći Kate o situaciji u kojoj se nalazi Jack, ali ipak odustane, jer mu se ne sviđa njezino ponašanje. Charlie kaže Lockeu da je Jack zatrpan. Po drugi ga put traži drogu, a Locke mu pokaže kukuljicu moljca. Objašnjava mu da bi mogao moljcu pomoći da izađe iz čahure, ali da moljac u tom slučaju ne bi preživio; moljac se sam mora izboriti za slobodu. Priroda i borba čine ljude jačima čime Locke pokušava dati do znanja Charlieju da se sam mora izboriti za prestanak svoje ovisnosti.

Uskoro se Charlie probija kroz pećinu do Jacka i ispričava za svoje ponašanje. Jack ga moli da mu vrati rame na mjesto što ovaj nevoljko učini. Baš u trenutku kada pomisle da će ostati bez zraka, Charlie ugleda moljca koji im svojim letom pokaže drugi izlaz iz pećine. Jack govori Charlieju da zna za njegovu ovisnost i uvjerava ga da će sve biti u redu.

Pred kraj epizode nepoznata osoba onesvijesti Sayida u trenutku kada pokušava dobiti signal s antene. U isto vrijeme Charlie po treći puta pita Lockea za heroin koji mu ga vraća. Nakon što ga kratko vrijeme gleda, baca ga u vatru uz osmijeh. U daljini Charlie i Locke ugledaju moljca koji odlijeće.

Produkcija
----------

Scena u crkvi u kojoj se susreću Charlie i Liam koja se inače događa u Manchesteru zapravo je snimljena u Honoluluu gdje su također snimane i scene čija se radnja odvija na otoku. Glumac Monaghan je izjavio da osjeća da je Charliejeva crna majica s kapuljačom koju nosi zapravo "sigurnosna dekica" pod kojom se skriva i koju upotrebljava kadgod se osjeti "izgubljenim".

Glazbena skupina *Drive Shaft* djelomično je temeljena na skupini Oasis. Iako je Dominic Monaghan u Pilot epizodi refren pjesme *You All Everybody* pjevao poput izvođača Princea, ona još uvijek nije bila u cijelosti napisana; producenti epizode *The Moth* zamolili su pjevača iz Los Angelesa, Judea, da napiše punu verziju pjesme. Pjesmu pjeva Chris Seefried, bivši pjevač skupine *Gods Child and Joe 90*. Kao inspiracija za pjesmu poslužio je događaj koji su producenti Bryan Burk i Damon Lindelof vidjeli na *The Phil Donahue Show* u kojem je jedan pripadnik publike rekao: "Vi i svi ovdje ponašate se poput glupavih ljudi koji nose skupu odjeću."

Gledanost
---------

Epizodu *The Moth* gledalo je 18.73 milijuna Amerikanaca.

Izvori
------

1. ↑  Damon Lindelof, Bryan Burk, and Dominic Monaghan; audio commentary for *The Moth* - Season 1 DVD
2. ↑   *Backstage with Drive Shaft* (Documentary). *Lost: The Complete First Season*: Buena Vista Home Entertainment.
3. ↑  „Weekly Program Rankings Report". ABC Medianet. November 9, 2004. Pristupljeno 2008-07-30.

Vanjske poveznice
-----------------

* "The Moth"[*mrtav link*] na ABC-u